Document ID: 32004D0621

KOMMISSIONENS BESLUTNING
af 26. august 2004
om ændring af beslutning 2002/994/EF om beskyttelsesforanstaltninger over for animalske produkter importeret fra Kina
(meddelt under nummer K(2004) 3256)
(EØS-relevant tekst)
(2004/621/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (1), særlig artikel 22, stk. 1, og
ud fra følgende betragtninger:
(1)
Efter at der var fundet rester af veterinærlægemidler i visse animalske produkter, som var importeret fra Kina, og på baggrund af de mangler, der ved et kontrolbesøg i dette land blev konstateret med hensyn til reglerne for anvendelsen af veterinærlægemidler og kontrollen af rester i levende dyr og animalske produkter, vedtog Kommissionen beslutning 2002/69/EF af 30. januar 2002 om beskyttelsesforanstaltninger over for animalske produkter importeret fra Kina (2).
(2)
På grundlag af oplysningerne fra den kompetente kinesiske myndighed og de gode resultater af medlemsstaternes kontrol blev import af visse animalske produkter fra Kina tilladt i medfør af flere ændringer af beslutning 2002/69/EF; disse ændringer er blevet konsolideret ved Kommissionens beslutning 2002/994/EF (3).
(3)
I betragtning af de korrigerende foranstaltninger, som den kompetente kinesiske myndighed har iværksat, og de garantier, den har givet, og som følge af de gode resultater af et nyt kontrolbesøg i Kina og resultaterne af medlemsstaternes kontrol ved import af produkter fra Kina vurderes det nu, at animalske produkter importeret fra Kina underkastes fuldstændig og systematisk fødevare- og fodersikkerhedskontrol.
(4)
Den kompetente kinesiske myndighed har navnlig givet garanti for, at hver sending af animalske produkter til konsum eller dyrefoder, som importeres til Fællesskabet, underkastes systematisk kontrol før afsendelse til undersøgelse for forekomst af rester af veterinærlægemidler. Den kompetente kinesiske myndighed har ligeledes givet garanti for, at alle sendinger vil blive ledsaget af en erklæring fra den kompetente myndighed om, at produkterne er blevet undersøgt inden eksporten; resultaterne af de analytiske test vil være anført i denne erklæring.
(5)
I betragtning af ovennævnte resultater og garantier bør de beskyttelsesforanstaltninger, der er fastsat i beslutning 2002/994/EF, nu erstattes af en bestemmelse om, at de pågældende sendinger underkastes test på oprindelsesstedet inden eksport til Fællesskabet, og at sendingerne ledsages af en behørig erklæring.
(6)
Ved kontrolbesøget blev det imidlertid konstateret, at der stadig var mangler ved de sundhedsbetingelser, som Kina anvender for produktion af fjerkrækød bestemt til eksport til Fællesskabet. På grund af disse mangler og som følge af udbruddene af aviær influenza kan importrestriktionerne for fjerkrækød endnu ikke ophæves.
(7)
Beslutning 2002/994/EF bør derfor ændres i overensstemmelse hermed.
(8)
De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I beslutning 2002/994/EF foretages følgende ændringer:
1)
Artikel 2 og 3 affattes som følger:
»Artikel 2
Medlemsstaterne tillader import af de produkter, der er opført i bilaget, i henhold til bestemmelserne i denne beslutning og de særlige dyre- og folkesundhedsmæssige betingelser, der gælder for de pågældende produkter.
Artikel 3
Medlemsstaterne tillader import af sendinger af de produkter, der er opført i bilagets del II, når de er ledsaget af en erklæring fra den kompetente kinesiske myndighed om, at hver sending inden eksporten er blevet underkastet en kemisk test for at sikre, at de pågældende produkter ikke frembyder nogen risiko for menneskers sundhed. Testen udføres med særligt henblik på at påvise chloramphenicol, nitrofuran og nitrofuranmetabolitter. Resultaterne af de analytiske test anføres i erklæringen.«
2)
Artikel 4 udgår.
3)
Artikel 6 affattes som følger:
»Artikel 6
Denne beslutning tages op til revision på baggrund af oplysningerne og garantierne fra de kompetente kinesiske myndigheder og om nødvendigt resultaterne af et EF-kontrolbesøg på stedet.«
4)
Bilaget affattes som angivet i bilaget til nærværende beslutning.
Artikel 2
Denne beslutning anvendes fra 31. august 2004.
Artikel 3
Denne beslutning er rettet til medlemsstaterne.
Udfærdiget i Bruxelles, den 26. august 2004.

Labels: 17
0
3
6
18